**Ján Sawicki** (\* 16. december 1909, Berežnycia – † 1997, Anglicko) bol v medzivojnových rokoch popredný poľský horolezec, ktorý zaznamenal viacero významných prvovýstupov vo Vysokých Tatrách.

Zo životopisu
-------------

Od šiestich rokov života až do roku 1939 žil v Zakopanom, kde chodil do školy a v gymnáziu zmaturoval. Nedokončil štúdiá na Jagelovskej univerzite a po vypuknutí druhej svetovej vojny veterinárstvo na *Uniwersytecie Lwowskim* (Lvovskej univerzite). Medzi dvomi svetovými vojnami bol vojakom.

Počas jeho horolezeckých začiatkov jeho spolulezcami boli Tadeusz Brzoza, Stanislaw Motyka, Witold Henryk Paryski, Tadeusz Pawłowski a Bronisław Czech. V rokoch 1930 – 1932 so Stanislawom Motykom vyliezol veľa nových prvovýstupov. Jeho partnermi boli Karol Zając, Zoltán Brüll, Štefan Zamkovský a Stanisław Krystyn Zaremba. Po roku 1934 jeho partnermi boli, okrem Motyku a Zamkovského, Jan Gnojek a Jerzy Hajdukiewicz. Sawickí bol svojimi partnermi hodnotený ako vynikajúci lezec, väčšinou prvolezec. Bol „bohémom" Vysokých Tatier. Mal rád život v horách. Nebol horským vodcom. Pod Tatrami, na poľskej strane, vládla prísna vodcovská hierarchia. Nebol goralom a tí „privandrovalcov" medzi sebou nechceli.

Po vypuknutí druhej svetovej vojny a po okupácii Poľska, začiatkom októbra sa dozvedel, že je na čiernej listine gestapa a že po ňom pátrajú. Dňa 5. októbra 1939 opustil Poľsko a z Roztockej chaty cez Prielom prešiel v sprievode riaditeľa katovických zlievarní na Zbojnícku chatu. Cez Slovenský raj pokračoval k hraniciam a svoj útek zakončil v Novom Meste pod Šiatrom. O niekoľko dní 8. decembra 1939 sa vybral do Budapešti. Potom pokračoval v úteku do Francúzska. Tu bojoval na Maginotovej línii. Po prehraných bojoch pokračoval do Švajčiarska. Vojnové roky ho neskôr zaviedli do Španielska a nakoniec do Anglicka. Zúčastnil sa vylodenia spojeneckých vojsk v Normanii. Po vojne žil v Anglicku, kde pracoval ako maliar izieb. Do Poľska aj na Slovensko prišiel na návštevu v roku 1974 a potom v roku 1988, kedy sa zúčastnil na horolezeckom týždni JAMES.

Hodnotné prvovýstupy
--------------------

* Skalným rebrom na Kozí štít (1929)
* Severným žľabom na Vyšnú Koziu priehybu (1929)
* Severovýchodnou stenou na Zlobivú (so Stanislawom Motykom)
* Východnou stenou na Vyšné Baštové sedlo (so Stanislawom Motykom)
* Juhozápadnou stenou na Ostrý štít (so Stanislawom Motykom)
* Južnou stenou na Malý Ľadový štít (so Stanislawom Motykom)
* Traverz južnej steny Ľadovej veže so Stanislawom Motykom)
* Severnou stenou na Vežu železnej brány
* Južnou stenou na Malý Ostrý štít
* Juhovýchodnou stenou na Bradavicu
* Východným pilierom na Pyšný štít
* Južným rebrom na Ostrý štít
* Viacero nových ciest v masíve Končistej Gerlachu a Javorových veží
* Prvovýstup v zime severozápadným žľabom na *Wielku Buczynowu Turniu* (Veľká Bučinová veža) na východnom hrebeni Svinice
* Prvovýstup v zime južnou stenou na *Zamarłu Turniu* (Zamrznutá veža) na východnom hrebeni Svinice
* Prvovýstup v zime na *Szczerbę* (Štrbina) (v masíve Giewontu od severu (sólovýstup)

Publicistická činnosť
---------------------

Publikoval v poľskom horolezeckom časopise Taternik (Horolezec) a v iných periodikách. Pred smrťou pripravoval vydanie knižky *Ako som poznal hory*. Bol čestným členom *Klubu Wysokogórskiego* (Vysokohorského klubu) a *Polskiego Związku Alpinizmu* (Poľského horolezeckého zväzu).

Referencie
----------

1. ↑  ANDRÁŠI, Július. Ján Sawicki. *Vysoké Tatry*, roč. XXX, čís. 2, s. 32-33.

Iné projekty
------------

Commons
* Spolupracuj na Commons Commons ponúka multimediálne súbory na tému **Ján Sawicki**

Zdroj
-----

* *Tento článok je čiastočný alebo úplný preklad článku Jan Sawicki (taternik) na poľskej Wikipédii.*